ธปท.เผยเศรษฐกิจเม.ย.ชะลอตัว
ธปท.เผยภาวะเศรษฐกิจเดือนเม.ย.ปีนี้ขยายตัวชะลอลง เนื่องจากได้รับกระทบจากภัยภิบัติในญี่ปุ่นช่วงที่ผ่านมา
31 พ.ค. 2554

ธปท.เผยภาวะเศรษฐกิจเดือนเม.ย.ปีนี้ขยายตัวชะลอลง เนื่องจากได้รับกระทบจากภัยภิบัติในญี่ปุ่นช่วงที่ผ่านมา 
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย(ธปท.) กล่าวว่า ภาวะเศรษฐกิจในเดือนเม.ย.ปีนี้ ขยายตัวในอัตราที่ชะลอลง ส่วนหนึ่งเป็ผลจากภัยพิบัติในญี่ปุ่นซึ่งเกิดเมื่อช่วงที่ผ่านมาที่ทำให้การผลิตและการส่งออกของอุตสาหกรรมยานยนต์หดตัวจากเดือนก่อนหน้า อย่างไรก็ตามเศรษฐกิจโดยรวมยังขยายตัวได้ดี โดยการส่งออกสินค้าโดยรวมและอุปสงค์ในประเทศยังขยายตัวได้ต่อเนื่อง เพราะมีปัจจัยสนับสนุนการขยายตัวทางเศรษฐกิจให้อยู่ในเกณฑ์ดี จากรายได้เกษตรกรที่ดีตามราคาสินค้าเกษตรและการจ้างงานที่อยู่ในระดับต่ำ 
“เท่าที่ดูข้อมูล ผลกระทบจากญี่ปุ่นในไตรมาสแรกยังออกมาน้อย น่าจะกระทบในช่วงไตรมาสที่ 2 มากขึ้น แต่อย่างไรก็ตามปัญหาดังกล่าวน่าจะเริ่มฟื้นตัวได้ในช่วงไตรมาสที่ 3 ปีนี้ โดยธปท.มองว่าผลกระทบโดยรวมจากญี่ปุ่นน่าจะมีน้อยกว่าที่คาดการณ์ไว้ก่อนหน้านี้” นายเมธีกล่าว
ทั้งนี้ เสถียรภาพเศรษฐกิจมีแรงกดดันด้านราคาหรือเงินเฟ้อเพิ่มขึ้น ทั้งจากการทยอยส่งผ่านต้นทุนที่สูงขึ้นไปยังราคาสินค้าอุปโภคบริโภคและอุปสงค์อย่างต่อเนื่อง